'SA toestande kan Indië onderkry' | Netwerk24
'SA toestande kan Indië onderkry'
Deur Johann de Jager 08 Desember 2017 10:09
Hulle het in Virat Kohli ’n wêreldklaskolwer, maar nietemin kan Indië gepootjie word deur die feit dat hy so lanklaas in toestande gespeel het wat met die van die subkontinent verskil.
Dís die mening van die voormalige Protea-kaptein Graeme Smith, oor die toetsreeks teen Indië waarmee Suid-Afrika 2018 vroeg aanstaande maand sal afskop.
Virat Kohli / Foto: Getty Imges
Indië het ’n rekord geëwenaar deur al nege sy laaste toetsreekse te wen, maar dis reeds amper drie jaar sedert hulle laas in kolftoestande wat met dié van Suid-Afrika vergelyk kan word, gespeel het. Dit was toe hulle in die 2014-’15-seisoen in Australië was.
Hulle het sedertdien net in Indië, Bangladesj, die Wes-Indiese Eilande (waar toestande heelwat ooreenkom met dié van die subkontinent) en Sri Lanka toetse gespeel.
“Die vaart en vaardighede van ons boulers hier sal nou die werklike toets vir hulle wees. Dit gaan baie interessant wees.
“Indië se eie naataanval sal ook moet goed doen indien hy sukses hier wil behaal,” sê Smith.
Die drie toetse word in Kaapstad, Centurion en Johannesburg beslis.
“Veral Nuweland (waar die eerste toets op 5 Januarie begin) gaan die tyd van die jaar droog wees.
“Ek dink hulle sal dalk net een draaier in die toetse in plaaslike toestande inspan.”
Ravichandran Ashwin en Ravindra Jadeja, wat Suid-Afrika in 2015 in Indië kis geboul het, was in die afgelope reeks teen Sri Lanka weer die span se voorste boulers.
Smith gaan as kommentator in die kitsreekse tussen Indië en Sri Lanka meer van die Indiese spelers te siene kry.
Kohli, wat luidens berigte aanstaande week in Italië voor die kansel gaan staan, gaan nie weer in dié reeks uitstap nie omdat hy vir die eerste keer in sowat vier jaar ’n blaaskans van krieket gaan neem.
Kohli het met altesaam 610 lopies geskitter in sy vyf kolfbeurte in die afgelope toetsreeks teen Sri Lanka. Dit het ’n nulletjie maar ook ’n loopbaanbeste telling van 243 ingesluit.
Hy het sy nulletjie in die eerste toets in Kolkata met 104* opgevolg. Ná ’n telling van 213 in sy enigste kolfbeurt in die tweede toets in Nagpur het hy ook in die eerste beurt in Delhi ’n dubbele honderdtal (daardie 243) aangeteken. ’n Vyftigtal in die tweede beurt het hom oor die 1 000-kerf vir 2017 gedruk en hy is nou tweede op die wêreldranglys vir toetskolwers.
Kohli sal dus in die komende reeks teen Suid-Afrika daarop uit wees om die eerste plek syne te maak. Hy beklee reeds die voorste posisie op die eendag- en T20-ranglys.
Die Australiese kolwer Ricky Ponting is die enigste kolwer wat in ’n stadium die voorste plekke in al drie formate beklee het.
Kohli het in Januarie 2015 in Sydney, Australië laas ’n toets gespeel in kolftoestande wat met die in Suid-Afrika vergelyk kan word. Hy het in daardie toer met vier honderdtalle gewys hy kan die nodige aanpassing op vinniger kolfblaaie doen. Sy 692 lopies in die vier toetse was die tweede meeste in die reeks. Kohli het ook in 2012 op die Wanderers 119 en 96 in die eerste van sy twee toetse tot dusver in Suid-Afrika aangeteken.
1 (-) Steve Smith (Aus) 938
2 (+3) Virat Kohli (Ind) 893
3 (-) Joe Root (Eng) 879
4 (-2) C. Pujara (Ind) 873
5 (-1) Kane Williamson (NS) 865
6 (-) David Warner (Aus) 815
7 (-) Hashim Amla (SA) 795
8 (-) Azhar Ali (Pak) 755
9 (+8) D. Chandimal (SL) 743
10 (-) Dean Elgar (SA) 732
1 (-) James Anderson (Eng) 894
2 (+1) Kagiso Rabada (SA) 876
4 (-) R. Ashwin (Ind) 829
5 (-) Rangana Herath (SL) 799
6 (-) Josh Hazlewood (Aus) 786
7 (+2) Neil Wagner (NS) 785
8 (+2) Mitchell Starc (Aus) 775
9 (-2) Nathan Lyon (Aus) 774
10 (-2) Dale Steyn (SA) 748
Meer oor: Proteas
Indië wil glip-glipse uitskakel voor toer na SA
Dean Elgar benodig 44 lopies vir rekord
Puik slypkans kom vir AB-hulle
Indië op volle sterkte na Suid-Afrika